khistorydata/jeongjo-sjw-relations huggingface dataset:
정조 14년 · 목
刑曹啓言僞造御寶罪人閔師錥供招以爲渠初不知李德咸之僞造御寶但知其兵吏之圖占科名數次往來而兩件僞寶皆是德咸之所作爲渠則不過居間紹介矣被捉於捕廳後㥘於惡刑至有誣服之境渠若有所犯則到本曹屢次嚴覈之下何不直告乎知情之罪實所甘心而元犯之律千萬曖昧云矣僞造御寶假作紅牌情節李光雲等不但歷歷指陳且以推諉德咸之說敎誘光雲之狀光雲丁寧納招則眞贓已露證招具備尤無可以發明之端而一向抵賴終不吐實請更加嚴刑期於得情敎曰共謀者多人而造謀者卽渠且渠所爲節節獰悖僞造御寶固何限而如渠之痛惡情狀曾所未見況麥浪無形跡之李德咸公然吐出要作渠圖生之計尤豈不絕悖乎如許頑漢不可以正犯之推諉有所容議於闊狹而僞造御寶之類印篆不分明者當宥篆跡之非木非瓠非瓦非蜜而以菁根刻出者亦當用當律乎菁根卽生蔬決無久不朽傷之理然則何以捉贓若無贓則又有違於受敎此一款卽爲盤問於渠處仍又詳考成獄文案論理回粘又啓言僞造御寶罪人朴聖樑供招以爲僞造一款渠不干涉而不過爲安命寬之所欺帖文指示賣買矣及夫現捉捕廳也命寬則身死而重刑當前惶㥘仰對自歸䵝䵢之科捕廳推問時以命寬之爲首犯非不告達而捕廳以命寬身死之故不錄於文案直置渠於僞造之地雖死杖下無他可達之辭云矣僞造眞贓已露諸招捕廳承款亦爲明白則乃敢推諉於已死命寬之狀萬萬兇獰請更加嚴刑期於得情敎曰一犯當誅況屢犯一度當死況百度乎赦自赦法自法此等之漢日次訊推徒煩例判之酬應其可曰國有法乎後日次則嚴刑仍捧直招以聞若復依舊例推又請例判則如許法曹將焉用哉卿等難免重勘以此知悉惕念嚴覈而如捧直招以如格照律之意措辭回粘又啓言僞造御寶罪人僧泄訓拱招以爲因姜聖輝之指囑果爲書給帖文矣及夫被捉捕廳怵畏惡刑一時誣服而實無僞造御寶之事竺善之指渠立證者直爲渠自脫之計若有所犯屢次嚴訊何不直告乎云矣渠以首犯輸款捕廳移來本曹亦爲自服一自變招之後只以書給帖文泛稱遲晩僞造一款終始抵賴請更加嚴刑期於得情敎曰誠如秋官跋辭退仕奸吏間多犯科至於山僧之作此罪可謂前所未聞雖以聖王曰宥之德實難容議於其間然許久在囚日次訊推徒煩酬應之資亦豈不可痛泄訓下送寺在地方該道監營令道伯親執嚴刑別出意見反覆究覈得情以聞又啓言殺獄罪人吳孫興供招以爲渠聞趙貴賛作拏渠家之說自番所下來則貴賛已去果不相面矣貴賛死後其妻構誣告官屢受刑訊而再次承款果爲誣招至於被髮一事不過不負渠父給收養之言云矣敺打貴賛詞證明白而敢稱初不與相面再次承款鐵案已成而曰以不勝杖誣招隨事粧撰萬萬兇獰請更加嚴刑期於輸款敎曰殺獄之中如許無倫之漢曾所未聞如彼其有欲生之心則初不犯手可也犯手何意被髮何意更爲箇箇各別嚴刑期於得情以重倫常又啓言殺獄罪人河召史供招以爲隣兒朴東根投石於渠家故叱責其空然投石之由則東根極口慘辱故不勝憤惋手拾東根所投之石向東根擲打則果爲撞着於頭腦而罵辱猶不絕口故渠不勝憤痛果以穢物塗其口唇以懲其侮辱之習矣伊日東根之母負東根入門而言曰朝者東根被打於汝今至死境汝須善爲救活云仍臥房中而俄已死矣當初投石豈有必死之心而今此致死旣由於投石所傷曾前發明實緣欲免殺人之名而百爾思之手犯的實償命烏可免云矣打殺東根節次旣已承款請依例結案取招後稟處敎曰原其本事必無欲殺之心然其結果焉逭償死之律致死者東根卽迷劣漢子犯手之河女卽狠愎賤物劣漢無妄愎物致憾納汚之不足至於投石石之撞觸轉成殺死大抵殺死之事多在足踢杖敺否則又或有石打刃刺而投以戕命卽前此殺獄之所未見蓋投之爲云與踢與敺與打與刺之有心傷害異焉古人文字投字多用於好處臣於君投匭妻於夫投瓜無非相好之義已自字義伊然此足爲反鑑於此獄之資若使河女眞有欲殺之心踢亦可敺亦可打亦可刺亦可何必爲擬之不必準向之不必中之擧乎哉投石爲渠死案亦爲渠生階投而曰用意決知非審恤之政此而斷之以償死之律者大不可屢飭卿等速捧輸款出於重人命也欲傅輕之微意卽在於最初判付値今曠蕩之會須卽酌放河女嚴刑放送又啓言殺獄罪人林枝郁供招以爲渠以磨造米商爲業而渠家本無婢僕之致朴順乭妻捧雇價汲水於渠家矣與其夫順乭符同偸米情節綻露則順乭之兄敢冬聞其弟行賤之說羞憤竝發敺打順乭則順乭自顚自仆果有傷損之痕渠若有犯手之事則其兄何不來救以至殺越之境哉敺打一款實爲瞹昧云矣打殺順乭節次各別嚴訊而一直牢諱請更加嚴刑欺於得情敎曰此獄則自初非不念枝郁之柔拙而貧富强弱之間另念扶抑之政故他餘原恕之端姑不槪及於前此判辭大抵順乭之死由於敢冬之移憤猛打揆以事勢情理容或無怪打之寧忍有殺心而常漢憤頭不顧事與理此所以每在然疑之科必欲傅輕今因曠蕩之會豈可一向訊推枝郁嚴刑一次放送又啓言殺獄罪人鄭盤奉供招以爲渠最初納招時因黃興坤妻之囑托雖不得以實直陳興坤失錢第三日來奸渠妻分明執捉仍爲亂打是外更無可達之辭云矣盤奉所謂捉奸之日旣在相鬨呈官之後其妻所供又曰牢拒不聽云則奸所執捉之說已歸無根前後承疑之招自是斷案而終不吐實之狀節節兇獰請更加嚴刑期於得情敎曰至迷至劣者卽正犯盤奉欲奸渠妻之說若早發於初檢供招貝獄官持難之論豈從而出乎勿論打之由於錢由於潛奸竝行手勢者非渠一人而金聖渭不喩金就聲一人外姑未捧供且就聲之供亦不分明若待在逃金光得之就捕渠將瘐死於獄中而後已渠妻所供亦言黃哥之作奸女人偏性素多羞澁情雖急於爲夫揆以常情寧忍以不作奸而曰欲奸乎聞於前判堂金文淳之言厥女之面貌優於免麤云爾則與盤奉招之云云亦有暗合籍令欲奸二字皆出盤奉夫妻圖生之計無足爲此獄之輕重逃者未捉之前獄體未具未具之獄連加訊推豈非無於法之法乎法者天下平也値今赦令先講平允之義實合王政盤奉嚴刑放送又啓言殺獄罪人奴鐵金供招以爲九月金病重時因其妻之所請雖爲往見其所謂毋作讎怨等說千萬虛謊而衣袴踢痕之說皆是渠輩做出之語云矣踢殺九月金情節終不吐實請更加嚴刑期於得情敎曰兄弟雖曰共犯用律家長當之況屍親招內鐵金踢胸腹五卜又一踢云而屍帳中痕損在於胸腹則一踢之五卜自當爲干犯此獄元犯非鐵金而何然鐵金之踢或歇於五卜而難測者獄情且以問病一事言之初問不言被打只云疽病過四日再問也又不言被打只云鬱氣及其三往問也强言被打其說太不分明屍親亦人耳爲夫問病諱其所祟豈非常情之外乎正犯死中求生之說雖不必取信而常時浮黃云云發於最初供招與屍親問病時云云如相密約此亦難解之一端無論如此如彼九月金生時果有宿病則鐵金之犯手無異梨落於烏飛之際卿等卽爲詳査回啓且以五卜言之苟有人心理宜爭死而竝與打踼而一直發明五卜之罪殆有浮於鐵金爲弟而不救渠兄之死如許化外惡漢可謂殺無惜五卜則卽爲捉來其凶獰情狀嚴覈得情以聞
정조 14년 · 강
遞景慕宮提調尹塾以鄭昌順代之前望也
정조 14년 · 강
科次七日製試券于誠正閣
정조 14년 · 목
敎曰今番七日製特設於監試初試榜出之後者爲京外咸聚而科名亦異於凡科也各於試券亦令書其道名已有料量者存及其坼名居首者純是幼學果驗當初所料亦可謂不偶賜大科雖稱造化賜小科特造化中小造化何拘前例京居首幼學崔在鉉京畿居首幼學尹永吉原春道居首幼學權玉成黃海道居首幼學吳翼喆平安道居首幼學李天用忠淸道居首幼學申秉全羅道居首幼學洪重燮慶尙道居首幼學柳光培咸鏡道居首幼學鄭芝春幷直赴進士榜京之次幼學洪秀俊等京畿之次幼學李東亮等原春道之次幼學金德基等黃海道之次進士蔡一揆等平安道之次幼學吳孟隣等忠淸道之次幼學李儒一等全羅道之次幼學李寅爌等慶尙道之次幼學崔茂等咸鏡道之次幼學尹濟兼等五十人生進則各給一分許赴增廣東堂初試幼學則直赴增廣監試覆試事分付
정조 14년 · 강
遞大司諫李頤祥
정조 14년 · 강
罷庇仁縣監李儒喆職
정조 14년 · 목
忠淸監司鄭存中狀啓以爲庇仁縣監李儒喆托以公役恣行非理其所侵民蔑法之罪有難容貸不得已罷黜前後罪犯一一査出列錄于後其罪狀請令攸司稟處一本縣客舍改建之役賣鄕賣校不勝其多一水使柳文植牒呈內該縣客舍改建時封山中松九十八株小松六十三株私自斫取云一本縣兵防船二隻限滿改造而兵船一隻之費不過百十餘兩而爲慮不足以舊退船二隻歇價折定朝家所劃給米四十石以詳定例折價還給渠所陳告之贖錢使之慘補於造船矣聽之裒如恣意侵徵船業沿民之屠半告事不計年久混同徵贖謂有前例境內軍校勿論老弱一倂徵斂請就其收斂錢七百兩牛贖錢四百三十八兩內除兵防船新造添補價二百十兩零錢九百二十八兩一一還給於各該納錢之軍校民人等處一兵防船新造物力沿海列邑未諳容入之多少輒致軍校之橫斂故今因庇仁事之發覺行會水營使之成節目施行俾蠲一分之弊端而此等事如無朝家之陳聞則一時定式難保其永久矯弊故不避猥屑敢此論列
정조 14년 · 목
慶尙監司李祖源以道內應資人後錄馳啓敎以口傳下批○金鼎相加設同知金善發等三百四十一人單付同知鄭道源等一千二百八十八人單付僉知○開城留守具庠以府內應資人後錄馳啓敎以口傳下批○鄭震燁單付僉知
정조 14년 · 강
遣承旨詣文廟奉審摘奸
정조 14년 · 강
召見七日製入格儒生于春塘臺行宣薦內禁衛及西北別付料試射
정조 14년 · 목
敎曰今番監試直赴會試中已參原榜人許赴未參之榜如有兩場人今番直赴用於來頭式年會試事分付該曹○試射別單額外內禁衛李殷錫柳葉箭貫一中邊二中南關別付料高達門貫四中邊十四中幷加資西別付料鄭德祚邊十五中北別付料崔在亨貫三中邊十六中淸南別付料孔厚仁貫二中邊十二中幷直赴殿試其餘筒箇弓矢箭竹施賞有差
정조 14년 · 강
削京畿都事宋翼孝職
정조 14년 · 목
該監司金思穆狀啓以爲本道都事宋翼孝因一微事棍治臣營營吏而初不關由故臣推治都事陪吏以警壞體之過仍飭用棍之失矣卽呈辭狀不謹下語顯示慍意又以捉送臣營營吏正妻及同生之意發關其所居邑而見其關辭則至有威勢所迫莫敢誰何等語噴薄侵逼少不顧忌如許體統前所未有都事之非軍務用棍亦係法外爲先罷黜其罪狀請令攸司稟處敎曰近來都事作弊之弊申飭何如年前尹行履事處分之後庶幾知戢宋翼孝所爲萬萬駭然作弊固無論出自經幄侮辱上營至此列邑何言如許都事一刻仍置則近以限瓜勿遞欲除數遞之弊者反貽弊端況觀於狀辭都事擧措不可但以駭妄言投印者猶令卽其地定配況侮辱之罪乎以監司之罪替治營吏正妻不但紀網掃地正妻勿囚通編受敎何等嚴明又安敢冒犯所當定配而時値宥配姑且參酌爲先削職禁錮一年以尊紀網以嚴體貌事回諭
정조 14년 · 강
分遣承旨詣受香所奉審摘奸
정조 14년 · 강
遞承旨李祖承以李敏采代之前望也
정조 14년 · 강
梁山郡守南鶴聞陳疏賜批
정조 14년 · 목
疏略曰近來軍弊何邑不然而豈有若本郡之偏甚者乎臣於到官後所謂旣骨與久逃者一一抄出則合爲三百三十五名矣目下矯捄之策其要有三曰査定也曰戶錢也曰移送也所謂査定云者査出冒錄之類定得有闕之代者也夫冒錄之禁法意甚嚴而近年以來世代良戶稍有財產則或投身校院或托跡鄕廳皆稱儒士其或行已不謹役名一侵則雖如選武別騎之稍異賤役者百方圖免弊源已痼牢不可破今若申明國典大加搜括則三百餘額之充代恢恢有餘而此非一守宰所可獨斷所謂戶錢云者分斂一境之各戶以充軍布之元數者也列朝未遑之典有難遽然設行而分日軍弊可謂極矣膠守奮章不知變改是豈酌量時措之義也哉臣曾聞西關數三邑創行戶錢之法民無怨苦之意軍免椎剝之患云雖以此邑言之逃故身布擧皆責徵於本里是無戶布之名而有戶布之實也今若通計一邑之上下民戶區別大小較量貧富逐戶分排備充保布則其中班戶始或厭苦而至於通同之役豈無彼此之異則必當靡然從令無敢違越此在朝家一號令間顧何憚而不爲哉所謂移送云者本郡軍多民少之患自古已然粵在戊午因道臣狀請移送百餘名軍丁於安東永川等邑實爲梁邑莫大之惠臣之上所陳二段非可獨行於本郡可以頒施於八路雖效一得之愚何敢望其必用也至於下段所言卽戊午已行之例也今以三百餘名逃故折半移送於道內各邑中軍少處則捄焚拯溺斯亦至矣臣到官始聞本邑漕船一隻到熊川境臭載云故急發吏校使之鉤拯拯米太一百九十餘石載致於郡南東院津頭故馳往看審米則僅存形體太則已成糞穢非但人不可食雖牛馬亦難喂飼臣取考六典通編漕船致敗條有曰拯米之腐傷不可食者勿爲分給不卽拯出之守令觀察使啓聞論勘云故臣以此意枚報道臣則道臣以臣之到官在於船敗五日之後不爲照法促令依例分給故不得已散給民人則或有受出還棄者或有擔去糞田者以此腐爛無所用之物勒令受去秋成後白徵備納其爲冤苦已無可言天休滋至邦慶曠古十行論音頒下八方以答天報人之道爲飾慶志喜之方猗歟盛哉綸音中有拯劣米最久蕩減之敎而本邑乙巳未拯穀三十餘石其翌年春已爲捧納分年拯米太與未拯穀物旣無朝令則固不敢擧論竊以爲未拯之穀令監色船格擔當備納者自是國典所載則固當依例徵捧至於拯米太腐朽者勿爲給民亦係國典則豈可勒分而責納乎且未滿數百色之米太不足有無於國家經費特許蠲減此後則申明奮典漕船致敗之邑三日內若能拯得則散給民間過此日限而未拯者該邑守宰論以重勘而勿令給民改色一從典憲恐合事宜本郡所在船大小八十餘隻皆是均廳案付近來松禁載嚴船材極艱年久腐傷無路改備營邑只令貿得敗船之材以爲修改之地而無論公私船致敗鬻材者絕罕而或有則得此改葺者十無一二以是之故梢工沙格俱失其業逐年徵稅不少減除棄船而逃者前後相繼每當捧稅侵隣徵族此誠痼弊也臣別遣監色摘奸境內內浦封山則三十里幅圓之地累百年長養之松無慮億萬或有風落自枯者則本官轉報水營水營遣裨烙印使不得遷動而合爲三百五十餘株皆是連抱之木兩剝風磨腐壞無用豈不可惜大抵風落松之竝入禁條者必有生松犯伐之患故嚴立科條而臣意則不然近日民習雖不畏法至於封山松禁防限至嚴規度已定今使船人雖令任自入山輸取枯松必不敢生意偸䂨於他松況營裨邑校及許多監色眼同看檢者乎斷無是慮特寬禁令使有用之材無至終棄定稅之船得免白徵今年卽我東千一之昌期也邦籙屬亨泰之會歲功有登豐之望老農之言皆以爲比諸奮庚有勝無遜穀賤則不但傷農蚩氓慮短不知愛穀一遇水旱輒有顚連且歲之登歉果與前甲相符則明年與再明年俱是可憂之年內而錢布衙門外而營邑皆令辦備財貨貿置各穀誠爲得宜而如臣所涖之邑本無財力莫能措手明春還穀雖不半分民必無願受之意法留外加留數千餘石以待嗣歲穡事之如何恐或無妨而亦非臣所敢擅斷者故兹敢煩籲冀蒙採施焉嶺南古所稱產蔘之鄕而比來山蔘漸貴家種成風蔘商輩以家蔘之體大色好而價又至廉故冒死貿取充納於御供其後奸情已露朝禁莫嚴則乃以山家兩蔘膠成一片莫卞眞假揆以國網寧不痛惋今到本郡聞春等蔘三次見退於藥院詰問其由則該吏見欺於蔘商買取山家合造者以致屢退末梢則貿得於京局而封納云不但本邑爲然一道貢蔘之邑皆從京局中得來而覓取於本鄕者絕無而僅有昔日所饒今焉卒貴生齒日番民食孔艱深林鉅谷䂨畬燒炭仙草不生而肰歟售利種田憚勞涉險採者漸稀而然歟抑或恐被官府土豪之勒奪不賣本鄕直走京肆而然歟一兩重蔘四百緍錢其價可謂極矣此是責出於民間者情債雜用每至百餘金若或見退所費不啻倍蓰則依例加徵於所謂藥保藥漢等名色此皆至窮之民也海隅窮黎剜出心頭之肉洛下富賈暗售箱中之貯此臣所以心常憤憫者也頃聞朝著中以嶺南蔘弊有京作貢之議而尙未果行臣未知有何製礙之端而試以本邑言之大小民人皆以爲京貢設行然後御藥始乃無弊封進嶺民亦可少得支保此邑之群情如此他郡之所願可知伏乞以臣此言周諮博訪募聚都下之富實藥舗別作一貢七十州守宰一依元定蔘價分兩等輸上於戶曹使之受價進排則進供藥蔘必將倍勝列邑積弊庶可頓革矣本郡水害自古有之昔在癸亥因道臣狀聞惟我先大王特許萬餘名軍丁築起大隄橫遏長川數千石所種田畓賴以蒙利矣伊後大水頻作堰築崩頹比歲失稔蓋以此也每當春初境內大小民人竝力修築而丁夫數少役處浩大畢竟徒勞而無益若不趁今大擧完築則將有闔郡陸沈之慮乞令道臣區劃隣邑民丁趁開春赴役使一邑之民得免爲魚焉批以出自近密盛陳民隱邑弊爾之誠意可嘉第一條卽令廟堂草記從長稟處俾紓梁民切若之瘼第二條拯米太事爾言誠然今年本郡所拯百餘包人不可食則豈可勒授而白徵乎爲先蕩減爾其知悉至於諸道拯米太腐朽勿給民載在法典爾疏所請以三日爲限亦令廟堂草記回啓第三條風落木事第四條穀物事第五條貢蔘事第六條本郡等堤時用附近民丁事竝令廟堂論理草記回啓爾其益加殫誠於民邑之事外此弊瘼待還朝詳陳之
정조 14년 · 목
該曹啓言殺獄罪人奴鐵金獄事謹以判付內辭意詳考原案則此獄疑端專在於九月金常時身病有無而元犯所供本自浮黃之說雖未可準信屍親夫億德兩次問醫之時不言被打之由者跡涉可疑而夫億德之招以爲初再次問醫之時其夫面黃氣鬱等症不知爲被打所祟第三次問醫之時明知病症之由於被打始以被打瘀血之症問之云其被踢之初不大段可以推知其弟五卜初則抵賴於刑訊之時今始輸款於平問之際究厥情狀極涉狡惡而兄弟俱犯罪歸家長則鐵金之爲正犯無容更議請依前同推期於得情敎曰爲妻者不覺被打之祟則死之由於打邊半病邊半可以推知實因未可謂十分分明爲其弟者始雖吞吐今乃直言其共犯之由則共犯家長雖坐而下手之分輕重亦載律文兄弟之間孰緊孰歇無以究覈於獄老之後正犯亦未可謂十分無錯且正犯與干犯非兄則弟不足較挈於其中最是可疑者實因實因之疑卽未具之獄參恕不至於失刑鐵金則嚴刑一次放送又啓言罪人閔師錥處更爲推問則以爲伊時李德咸以菁根刻出僞寶塗朱踏之於紅牌故拾取其菁根口嚙棄置於溝渠至於木片僞造事則實不參涉云矣此獄正犯之爲師錥無容更議不可以其抵賴有所闊狹於當施之律請更加嚴刑期於得情敎曰菁根雖曰卽投溝中木片自是眞贓渠之此獄元犯烏可逭也然德咸光雲俱不得面質則此獄究竟將無已時對質無路則何以究竟不究竟而勒定元犯輕用一律亦關刑政卿等更爲論理議處又啓言罪人閔師錥眞贓已露證參俱備而到今年久之後做出之德咸旣無形影酌配之光雲亦無可問則究竟之無期誠如聖敎當此無前大霈臣等不敢膠守常法而獄體至重不敢擅便請上裁敎曰菁根朽已久矣木片去就光雲當之而已酌配所謂德咸卽元犯推諉之漢沒捉無形然則閔師錥將無殺與活間出場之時際見卿等覆辭旣主曰宥之義於此豈有別見嚴刑放送又啓言今三月二十一日中樞府錄事金就溟所告內其子重瑞今初八日推錢次往于姜泰心家晩後還來而衣上顯有被踢之痕故問其委折則以爲姜泰心與名不知三漢作黨敺打胸膛牽引云伊日午後姜哥來到辱說重端不勝憤痛出去言詰之際姜哥同黨漢自外突入幷力敺打大段致傷今日巳時已爲殞命如法償命云故依定式檢驗事捧甘當部姜泰心金尙得李聖民姜希新等具枷杻嚴囚矣初檢官西部奉事李之淳以爲傷處則仰面心坎一庫圍圓長三寸紫黑色堅硬浮高沕合於無冤錄踢死條故實因以被踢致死懸錄以各人招辭論之屍親妻崔召史頗自穎悟伊日相鬪時光景渠能從窓隙窺見云而及其面質時能辨其首犯隨從而持推先打腦後者姜泰心樣臂亂踢者姜希新右袒泰心倂力亂打者金尙得略干敺打者李聖民云此獄肯綮專在於足踢心坎者而今於平問之下有難明定推在會推時究覈之如何云覆檢官漢城主簿洪大應以爲傷處顯有著露其爲足踢致命十分無疑故實因以被踢致死懸錄云矣謹以各人等招辭參互初覆檢文案則實因雖曰明的詞證大有相左而成獄之法實因爲主長木亂下於厚衣之上泥鞋猛及於顚仆之餘者崔女面質時以姜泰心指告丁寧則正犯之爲泰心無容更議更加嚴刑期於得情其餘三漢請以隨從之律從輕重勘放敎曰四人之中煞有下手輕重之分泰心踢而希新亦踢尙得打而泰心亦打右三漢大體共犯無甚區別聖民助力則助力而觀於諸招優可謂附庸以崔女爲夫酒冤之情豈或歇後於執出元犯而兩檢及會推之供其所爲說不無眩晦底意崔女之必以泰心曰爲首犯者無他事起於泰心鬪始於泰心而崔女心中欲報一念每在於泰心言言緊束泰心不有餘力但迷劣賤女不識法文欲束處自不覺反弛屍帳實因專主痕損而痕損在於心坎則渠之初供中泰心則打腦後希新則無數足踢云者此爲相左之一端又於對質之際其說屢幻實無以的從崔女以屍親兼參證而囫圇之招不足有無於此獄之成否反復原案想像光景打者合力被打者亦持杖滾成一團恰若蛙觝而羊觸則附庸之聖民最歇手勢安知無暗中緊着而若觸若打兩姜無異則亦無關於泥鞋淨鞋之間初招不告之尙得面質招又以共犯爲說則此獄正犯雖使崔女極意模索必無別般可執之端一獄無兩犯況三犯乎又況四犯乎泰心等四漢卿其各別嚴刑放送又啓言今四月十八日忠義衛李光春所告內同生兄光濟以圍碁事起鬧被打於金重彥重彰兄弟至於右脚折傷之境故渠侄希佐呈狀本曹傷處看審重彥兄弟待辜限嚴囚矣兄光濟今日鷄鳴後因此致命依法償命云故依定式檢驗矣初檢官南部奉事朴絅壽以爲傷處則右脚膁肕下折骨處肉綻骨露毒氣亘直而紫赤色微硬詞證則諸招皆以鄭世俊一人外他無參證云而世俊逃躱盤問無處蓋以事理言之屍身上下雖無顯著之傷處脚骨旣折而肉綻骨露至近八寸則重彥所謂乘醉顚仆之際自致折脚云者語不成說金重彥必是首犯故實因以折骨致死懸錄鄭世俊以緊證知機逃躱故秘移捕廳期於跟捕云覆檢官漢城主簿金履仁以爲屍親弟光春其子希佐招內其父被打時雖未目見重彥以着皮鞋之足蹴踏之說事甚矇矓而以傷處觀之以事理推之則被打致死灼然無疑故實因以折脚致死懸錄云矣光濟雖曰泥醉平坡自顚萬無折骨之理滾鬪之時被蹴於重彥之脚尖明若觀火則重彥之爲正犯無容更議重彰則不必幷囚刑推懲礪放送重彥則請待後日次更加嚴刑期於得情允之敎曰折股而無器仗甚可惑足蹴足踏亦足以折股則蹴之踏之之際光景事實屍親供招亦不分明兩檢跋辭當問而不問疏漏甚矣如許檢官將焉用哉當該檢官等爲先從重推考卿曹跋辭亦未免糢糊與亞三堂別出意見更加究理期於歸一以聞俾無如前疏漏之弊又啓言今四月初八日良人李春弘所告內同生弟春根見所親朴壽天李鎭完兩人鬪鬨居間挽解金潤得爛漫泥醉右袒朴李兩漢拔劍直刺左股初昏時殞命乞依法償命云故依定式驗檢則初檢官南部奉事朴絅壽以爲左腿有刃傷處斜長八寸深二寸五分刀背在上刀刃在下沕合於無冤錄故實因則以刃刺致死懸錄金潤得敢以只踢執刀者之手雖爲粧撰證招旣明豈可售奸行兇刀子封送秋曹云覆檢官漢城主簿趙鎭坤以爲潤得之眼昏刺之死外無策之說旣發於屍親對質之供劃刃胸膛雕靑左臂之痕又出於檢庭推覈之際參以情犯的然無疑潤得以元犯懸錄云矣拔刀刺人於白晝都市之中登時致死有萬殺罔赦之罪而潤得敢欺死者之無知反謂被踢而自刺粧出不近理之說者萬萬狡惡請各別嚴刑期於取服允之
정조 14년 · 목
忠淸監司鄭存中以道內應資人後錄馳啓敎以口傳下批○權衍等七人加設同知呂繼周等二百三十六人單付同知成昌烈等六百九十四人單付僉知
정조 14년 · 강
湖南伯尹蓍東以興陽縣漂到琉球人發送馳聞
정조 14년 · 목
狀啓以爲本月初五日到付興陽縣監申光輅所報內七月二十九日曉頭始有西北風而彼人等手指卯辰巳三方以擧帆放船樣指點形容顯有隨風遄歸之意故以水營下送乾靈龜出給後別饋酒饌依其願同日巳時使之擧帆則船中七人聳躍喧噪百般叩頭仍卽放船云矣臣初因左水使所報彼人等勿爲交付於濟州由大洋候風發送事有所知委繼因濟州牧謄報以三島漂人姑勿發送待朝家處分擧行之意又爲發關分付矣追後關文未及到付而依願卽發旣有前飭西北風便適且順利地方官之卽令發送事勢固然毋論交付與直送今旣順歸誠爲多幸越海柴糧饌題給數爻後錄馳啓糧米藿十束七十斗石魚十束甘明太魚五束淸醬一斗土醬三斗鹽三斗柴木一百丹明松三十丹
정조 14년 · 강
諭水原府使趙心泰試府治武士仍命儒生試製待史官下去設場
정조 14년 · 목
敎水原府使趙心泰曰六月朔試製及今七月朔試製當於初十日合設而今番則題板揭之庭中製呈優等一人欲爲給分赴增廣大科會試待史官下去設場事體異於旬製無敢如前襍糅以居接分明人許赴武士則六月朔柳葉箭一巡七月朔小布一巡柳之三中小布四五中修整試記此則初九日卿先期試取初十日待史官下去付送儒生設場處所則以壯南軒爲之
정조 14년 · 목
敎曰以政府坐起之今日設行昨夜使之開坐後次對待下敎來會矣政院誤傳以致今日次對之不爲來會當該承旨從重推考○大臣備堂以次登筵予謂左議政蔡濟恭曰卿之諡坐懸病未知何故濟恭曰果有所難安之端臣見其諡狀則語屬臣身至有懲討之逆等句語臣何敢冒沒參坐然事屬臣一巳之私若有往赴之敎亦何敢不參予曰諡狀予未詳覽故意謂無此等之句矣如或有礙眼處當使之刪改命注書持入濟恭曰邇來八域群生滿庭臣僚擧皆歡欣度日而自有日前之事群下欣忭之心反生憂愛之端以是而朝廷不安物情滋惑臣不勝憂歎且自有邦慶以後闡義理嚴隄防之道尤宜軫念伏願深留聖意予曰近來凡事皆從好處之故伊日事亦卽允鄕請而使之安靜矣濟恭曰昨伏見以習操事傳敎下者不勝欽歎之至蓋外邑組練其所侵漁想必多端聖敎及此軍民之蒙惠亦大矣予曰予雖以臆料果下傳敎而習操時豈無貽弊乎濟恭曰聞湖南陸操以今念間設行於茂朱云此時又有奉安行次道伯爲前導則實錄行次支應凡百必多相妨至於習操亦多有十月設行之例使之退行恐好矣敎以事勢似然以退行之意自廟堂卽爲行會濟恭曰向者監試覆試時以書册見捉人停擧中有東堂會試應赴人合有容恕之道予曰日前已爲書付會圍期至則當有處分矣濟恭曰向見湖南伯狀本論列果爲詳悉未知自上何以處決此不可仍置之事大抵臣意以爲事係重大猝無變通之道矣予曰道伯狀啓予以爲未安矣若不合倉則咸悅縣監使之騎船好耶濟恭曰此誠好矣下詢戶判以處之戶曹判書鄭民始曰臣之意見與前無異惟在大臣之決處之如何耳予曰此弊專由於咸悅倅不能約已之致本倅如得其人自可矯革濟恭曰咸悅之素稱好邑惟在於稅米捧錢不但本官之賣穀隣邑之私囑亦許之事誠駭怪矣大抵合倉似容易而毀此移彼豈非大弊民始曰其爲持難之論者卽倉屬及邑倅其言何足信濟恭曰事貴鄭重俟後稟定好矣民始曰至於咸倅之騎船一款一言可決何必鄭重爲哉予曰事之便否更探物情後回啓民始曰灣包始設文蹟有更爲待令之敎故使之上送則與前者內入文蹟別無差勝姑爲置之乎予問左相曰蓋後市事撤罷不久姑觀來後以處之如何濟恭曰以事勢言之合卽變通灣府之接待別使專靠於此矣且今餉庫空虛灣尹報本司請得財力矣予曰諸般雜稅尙今自如乎民始曰雜稅其數不多雖不可以此專當前此延卜稅剩餘之時初不爲運餉庫遺在今豈以餉庫之無財力有此求請乎臣以爲罷市未久今復設市恐彼人窺見我淺深矣臣於後市之革罷也謂以不當罷而旣罷之後謂不可復設矣此事不可不關由於門御史豈不難乎濟恭曰非無此慮而實有冒虛名而受實害之歎至於門御史乃彼中之微官也民始曰門御史亦十三道御史也見侮彼人有甚於灣府之弊瘼矣濟恭曰使行無以支供此將何爲予曰兩說皆通而予以爲鎖刻之嫌不可不顧矣濟恭曰究其設市一本意誠便好矣皮雜物無緊於我國而後市換來之物固多緊需交易之利不巳多乎當初設市後灣人立碑而碑文卽吏判洪良浩所撰也一見其文亦可詳悉命承旨碑文自政院入之兵曹判書李▣曰久勤邊將窠多爲履歷窠故見今久勤積滯事甚可悶以昌洲加德乫坡知三鎭移作久勤窠以爲疏滯之政恐好矣詢于大臣濟恭曰昌洲本鎭以兵營故址鎭舍雖爲宏大其中則不成貌樣人必厭避而不赴矣詢于曾經兵判人左參贊金華鎭等曰乫坡知昌洲聞是殘鎭云似無異於不願窠矣詢于將臣訓鍊大將徐有大等曰加德鎭況不至至殘故年老名武亦或願赴而昌洲乫坡知人皆不願京軍門久勤似亦無願赴之理矣予問自久勤窠爲履歷窠爲幾何有大曰群山古群山法聖等四五鎭矣予曰久勤之窠固宜換給其代而兵判之以至殘鎭仰稟者事涉不可退與諸將臣爛商歸一後從便仰稟○濟恭啓言頃以定州鄕案賂錢之前牧使貸用委折發關査問矣卽見平安監司沈頤之査報則枚擧査官宣川府使李漢興所報以爲賂錢次知監官玄世文等招內捧上錢爲五千四百六十九兩零內三千三百八十兩零則新舊迎送時取用云此等不潔之物官家豈可推移取用而其所去來若是狼藉則在官而豈敢曰不知乎前牧使李潤國事萬萬駭痛據實牒報而玄世文等自本營嚴刑重勘本錢則分付新牧使準收分給於新鄕人處爲辭矣此錢與他錢有異其所還徵似費許多艱辛而旣捧之後自官貸用此豈可成之說乎監官輩雖不得不以身當之而近四千兩錢去來雖曰舊官旣在府衙凡所官用皆自成貼則安有自官不知而監官輩擅貸之理乎道臣報辭旣如是明白李潤國罪狀不當仍置故敢達矣敎曰如許不潔之物無難染手定州之人能不掩鼻而惡聞其穢臭乎貽羞貽辱莫甚於此該牧使李潤國令該府各別嚴問捧口招期於得情以聞又啓言慶尙監司李祖源枚擧東萊府使金履禧牒呈以爲倭館開市大廳改違所入材木磨鍊成册上送本府近處松田中不合船材者依例烙給事統制使處令廟堂稟旨分付爲辭矣倭館大廳旣命重違則材木不可不量其容入許令斫取依成册所報烙給之意分付爲宜但如是之際原數外偸竊之弊必多有之其所防奸惟在於道伯與統帥之檢飭與否請預爲申飭從之又啓言書狀官李祉永因臺職違牌方在坐罷中故使行會同尙未開坐凡事多有窘急云敢此仰達矣敎以敍用今日政還付又啓言咸鏡監司李文源枚擧會寧府使姜五成牒呈以爲開市時大國人牛馬料容入之數爲千餘石本府元會耳麥只爲三百六十石零該邑所在營賑耳麥八百石移劃需用其代以元會付田米二百十三石零折米還報事請令廟堂稟旨分付矣此是開市時不可已之需用耳麥之取用田米之還報等節請竝依狀請許施從之又啓言聞雜科講册用大典通編東堂覆試講册依前用經國大典云同是會講而册名之各異事涉如何請一例以通編擧行從之敎曰近來禮曹作一宂衙事事顚錯之不足莫重講册如是不均當該堂上査出推考○民始啓言年前嶺南風落松使之一竝自杇於山中者蓋出於嚴松禁杜後弊之意而伏見左水使崔東岳報備局牒辭則倭館修補材木將取用於附近風落松而東萊七百餘株蔚山五十餘株無一見存者故査問該邑則或稱奸民偸去或稱次次閪失云此非一二人潛自持去之物則偸去閪失云云已不成說爲本官者寧有不知之理乎當該兩邑守令令道臣詳査指名現告以爲重勘之地兩邑如此則他邑之不然有未可必申飭統制使左水使各邑所在風落松一一摘奸修成册牒報而本曹補階板時無見存例以風落松請得措備待成册上來餘存者請自戶曹作板取用敎曰七百之於五十雖有多少之逈殊其爲犯禁則兩邑一也年前故相筵秦定式設令行不得之事爲外邑擧行但當遵守勿失而行會未幾無一株見存云云大關紀綱奚特守令而已道伯帥臣厥罪惟均其大臣生時船材所用風落木之在於新節目應用條者猶請斫給後遣文備郞摘奸而摘奸次文郞至有差出之擧伊時朝家已慮有非久解弛之弊不許摘奸行之發送今聞卿言不但前慮之偶中外邑所爲倍甚於前慮豈兩邑民人聞大臣之已作故人無所顧畏有此偸斫乎然則愚氓之得見朝報政事誠神奇矣否則安知非官吏之犯手乎牢塞固屬難行蕩然亦豈不可駭大臣卽朝家之所敬禮名以大臣筵秦謄關知委而外邑之視之若是蔑如其在杜後弊之道不可歇看守令勘罪猶屬太輕當該水使令道伯指名現告以爲重繩之地道伯亦爲査出越俸五等至於兩邑外他邑一竝行査事非不然矣一縣一郡之加數現發適增貽羞之端只以見在數爻報來後稟旨區處大抵風落松之在民家近處者爲生民日用炊煖之資而一切防塞不敢犯手則倣用倭國禁造堗之法令然後庶可議到而彼中風土古今聞亦異宜貴賤屋宇在在造堗云爾則況我國氣稟與習俗乎風落松一款弛張與否令廟堂一番指一回啓決處又啓言稅穀與各項錢木之上納者自有期限而拖至今朔尙多未納之邑此非民間之未收乃是中間之幻弄遲滯而然不但外邑擧行之駭然道臣若能申飭考還尺文則寧有如許遲滯之理乎若又過今朔不納則當該守令拿問重勘之意請出擧條嚴飭從之○▣啓言向日政李衍九鄭德晃首擬於參下守門將而蒙點矣追後聞之兩人曾以軍門哨官出六云旣是出六之人則不可仍置於參下窠今此見帶兩窠權作參上窠姑待前期遷轉之後其代則請依前以參下窠還作施行從之○承旨申耆啓言今番實錄國朝寶鑑奉安時挾輦軍束伍軍調發各邑元無總戎廳所管而兵曹啓目竝擧總廳至請下諭軍兵去就有此不審之擧請該曹堂上推考從之又啓言同罪未敍人隨卽提稟事曾有定式矣應敎李殷模旣已蒙敍除職而前應敎鄭萬始前校理李晴前修撰尹序東林道浩李普天俱是同罪之人故敢此仰達矣敎以敍用
정조 14년 · 강
有政吏曹判書洪良浩參判洪秉纘進
정조 14년 · 목
以李儒修張錫胤爲掌令尹說爲熊川縣監卒領議政金熤諡文貞卒判敦寧安允行諡忠翼贈領議政洪象漢諡靖惠下批
정조 14년 · 강
以李太亨爲應敎金啓洛趙雲紀爲副校理林道浩爲修撰成種仁爲副修撰李殷模爲司諫鄭萬始爲執義金履喬朴崙壽爲正言兪漢㝢丁若鏞爲持平竝前望也
정조 14년 · 목
玉堂在外及傳旨未下有實病人兩司在外及未肅拜疏批未下未署經試所進去人員竝許遞故也
정조 14년 · 강
推畿伯金憙特補朴宗岳坡州牧使
정조 14년 · 목
京畿監司金憙狀啓以爲謹依下敎坡州牧使裨將閔致淵將校金國成韓毅得處推問則以爲轎子自黜置罪人所住家出來而牧使使之阻搪故渠亦認其爲罪人之行果爲阻搪此外無他可達之辭云矣敎曰捲示之擧除非特敎焉敢自下爲此乎坡牧之直前捲視萬萬無嚴爲是之慮已令官員着出給之紅號衣紅軍服以示奉命之行而及其捲視之後乃敢瞠呿却立如許紀綱前所未聞卿以按道之臣不聞此擧則昧然甚矣知而不請罪則駭然亦甚矣卿則從重推考該牧使當重勘使之星火來待城外以除沿路奪符往來之弊捧招各人渠輩饑蝨何足責竝卽放送事回諭○敎曰追聞事實前伯朴宗岳全然不知宮人之馱載與捲示之事云爾則伊時承旨請對之擧甚劻攘至於監司之只從邑報狀辭矇矓事勢似然且無前前伯還爲押送之擧則別無深罪之端然所謂兼官卽無勢之積城武倅何責報辭之瑩別乎畵送雖非自爲改畵亦何所妨因此至有秦語失實之弊削職過矣勿論亦不可前監司朴宗岳給牒敍用仍爲特補該牧之代使之入來受符當日赴任
정조 14년 · 강
重推全羅監司尹蓍東
정조 14년 · 목
兵曹啓言禮曹草記批旨全羅中軍下去時遲滯委折令該曹査處事命下矣各道監營中軍本非辭朝之職但下直本曹後受路文發行而全羅中軍孟廷幹去七月都政除拜同月二十二日下直本曹矣中間遲滯不卽赴任莫重修改之役替人監董萬萬駭然請爲先罷黜令該府拿問嚴處敎曰渠有何罪至於拿問此則置之本道不能登時狀請催促趁期到任以致帶裨替監當該道臣從重推考大抵都監中軍楊州中軍所任則一也豈可闊看況名以監營中軍則爲名武履歷處面看交代爲通融差遣處任其行止辭朝無肅拜到任不面看事之無義莫此爲甚烏在其重戎政之意乎此後無或斑駁事本曹知悉仍令廟堂申飭各該道
정조 14년 · 강
命實錄奉安行期定以來初
정조 14년 · 목
備局啓言朝於筵中以實錄奉安行之與湖南習操日子相値請退習操之期矣退考習操之期則在今晦前今雖發關赴操軍兵必當有發程之弊兵使亦必先期離營莫若奉安行之差退矣不可以臣之誤奏仍以知委奉安行期以來初爲之之意請分付春秋館允之
정조 14년 · 목
總戎使李邦一以國朝寶鑑奉安奉化史閣時所經京畿地方俱非本廳所屬邑標信兵符不爲啓請啓敎曰該曹堂上雖已推考旣非所管地方則當以何以爲之措語否則請令政院或廟堂或該曹稟旨分付爲說則可也焉敢以標信兵符不爲啓請爲辭乎設令本營所關地方至於標信兵符該曹之所不敢啓請雖以政院之近密亦不過徵稟則今此不爲啓請云云該大將事極爲駭然捧納承旨推考總戎使李邦一爲先從重推考固知昏憒似此無難之事如是做錯此後令廟堂嚴飭○守禦使鄭昌順以實錄奉安奉化史閣時軍兵調發標信祗受啓敎曰標信循例祗受則可知其潔處近日次對連爲懸病何也此後申飭
정조 14년 · 강
命蔚山府使望筒勿施
정조 14년 · 목
吏曹啓言蔚山府使丁載遠到任後戰船無新造與改槊之事敗船之罪與李觀成宜無異同而遽然出代惶恐待罪敎以原望筒勿施卿則勿待罪
정조 14년 · 목
敎曰玉堂箚批與兩司箚批使之同爲頒布而承旨聽瑩尙不分付云當該承旨推考
정조 14년 · 목
因禁府都囚徒敎曰李運昌削職放送姜▣區別功議減等考律放送後草記
정조 14년 · 강
御仁政殿行增廣監試覆試放榜
정조 14년 · 목
具翼善冠袞龍袍乘輿出協陽門入仁政門降輿陞座兵曹判書李▣啓言銅龍門入直禁衛軍四十名頃有除初試許赴今科之命矣當付於增廣覆試而增式年規矩異於他科有非鄕軍所可應試者科規亦難闊狹昨春式年科因特敎軍門初試之類規矩單子別爲書入點下後隨其入格有許赴殿試之例今此赴試一款請令依此爲之從之侍臣及四館官員先就拜位行禮生進諸生分東西入庭行禮以次唱名頒給白牌賜酒侍臣四館官員及生進諸生行禮訖乘輿出仁政門入協陽門還內
정조 14년 · 강
遞南學敎授李百亨東學敎授李冕膺命後日政差出
정조 14년 · 목
成均館以百亨奉命在外冕膺未肅拜當朔學製限內不得設行啓有是命
정조 14년 · 강
禁府以時囚李運昌姜▣放送啓
정조 14년 · 목
該府啓言李運昌削職放送姜▣功減一等杖七十收贖放送
정조 14년 · 강
命濟州武科初試入格人等直赴殿試
정조 14년 · 목
全羅兵使李章漢以濟州武科初試入格人閑良洪範瑞洪汝直韓繼休等馳啓敎曰遠涉重溟能趁試期極爲奇喜入格不過三人何必更赴會試一倂直赴殿試事分付
정조 14년 · 목
重蓮謂有館規陳疏徑出政院還給請推故也
정조 14년 · 강
命再明日眞殿行禮時齋宿處所依昨年例爲之
정조 14년 · 목
具翼善冠袞龍袍乘輿出協陽門至摛文院門外降輿詣版位同春秋閔鍾顯檢閱李重蓮陪先朝實錄及國朝寶鑑奉安于太白山史庫以實錄九櫃載四彩輿進發時祗送兵曹判書李坤不卽入來命從重推考又命推春秋館堂郞以擧行遲滯故也又命停擧儒生掌議李薰等一竝解罰乘輿入摛文院降輿就座新榜生進皆於院庭肅謝賜酒如例以次召見命進士徐俊輔等誦秦入格試券又命年七十以上人生員成爾潗李頤基姜命來鄭行彥李宅魯等五人年二十以下人進士黃嗣永李存秀張最炯生員徐任輔李晩休等五人留待於內閣公廨以老人星爲賦題使爾潗等製進少年行爲詩題使嗣永等製進召見大臣閣臣左議政蔡濟恭啓言備堂之任理宜難愼前後聖敎之下臣未仰對今又承下敎安敢一味如前乎行大司成徐鼎修行都承旨李致中才具履歷俱合是任以此差下恐好矣從之敎以竝用混合卽目下苦心湖西治續已稔聞亦足爲履歷行副司直權▣一體差下○內閣提學鄭民始啓言領籤李弘儀雖以薦次備望蒙點而試講俱不通文才不足有難堪當本任且回刺於諸閣臣俱曰不合則不可仍置而聞渠自是計士生徒云移差計士於渠亦爲相當之任如是區處似好矣從之○敎曰今番進士年八十人尙不加資殊可訝也豈令仍以角圈下送乎七十者亦然生員成爾潗姜命來鄭行彥李宅魯等特幷加資八十歲人五衛將作窠擬入七十歲人僉樞作窠擬入還鄕後令地方官優給米肉事分付時李頤基以不願陞資拔之○新榜生進應製收券訖親考以下李宅魯賦三中居首成爾潗李頤基三下次之鄭行彥姜命來次上次之黃嗣永詩三中居首李存秀徐任輔三中次之李晩休三下次之張最炯次上次之命宅魯等十人各就院庭東西班以待以次召見嗣永等進伏各讀其詩券敎曰年老人似難升降於殿陛司謁輩扶上宅魯等進伏予曰老人眼昏似難讀奏年少生進代讀可也嗣永讀宅魯爾潗頤基賦券存秀讀行彥賦券任輔讀命來賦券訖予曰黃嗣永之文筆非但可尙登筵進退亦頗了了非久當決科矣濟恭曰其父黃錫範文華可尙而及第後卽爲身故今嗣永成就如此可謂奇童能紹家風矣仍命紙筆墨分等頒賜於院庭居首各紙二卷筆三枝墨二笏之次各紙一卷筆二枝墨一笏又之次各紙一卷予謂承旨柳文養曰成德雨之與左相嫌避果何委折乎文養曰德雨謂與左相有所私嫌送言院中矣濟恭曰臣之高祖爲掌議時以成渾配享事有所陳疏而臣祖爲疏頭然此事已屬烏有且德雨除守令時來見臣未嘗爲嫌至於今番諡坐之不欲冒當別有難安之情勢云而屢次送言於臣矣
정조 14년 · 강
罷兵曹判書李▣職施前檢詳成德雨不敍之典
정조 14년 · 목
敎曰昨有今日出宮時刻待下敎之命雖與無端晩到有間本兵之任體貌自別而不能趁參於侍衛詣閤之時未知事勢之如何揆以事體駭然甚矣俄者錯聞仕進藥院只施問備之典追聞藥院亦未仕進云然則慢忽甚矣由前由後決不可略施薄警兵曹判書李▣罷職又敎曰政官牌招開政兵曹判書除在外老病劇任外以在京無故人今日政差出待下批牌招傳授命召又敎曰日前聞政院入稟之言檢詳成德雨與左相以世嫌有難周旋於一府言送院中云故非不欲嚴飭出仕而開坐難以遲滯使卽改差差代今又聞大臣言事實反是德雨於大臣曾不嫌避公座也歷辭也酬酢無異他人今番除拜之後亦以金判府諡狀中有語及斯文處有情勢不得冒當屢次送言於左相云言送一也言於大臣言於院中其說若是參差揆以國體旣聞之後不可仍置前檢詳成德雨施以不敍之典
정조 14년 · 강
有政吏曹判書洪良浩參判洪秉纘參議曺允大兵曹判書金大淳進
정조 14년 · 목
以金文淳爲兵曹判書文淳洪良浩新通也李聖圭爲大司憲尹㬦爲大司諫尹序東爲獻納李東泰爲右尹吳載純爲內局提調李太亨爲東學敎授成種仁爲南學敎授成爾潗爲五衛將鄭行彥李宅魯姜命來爲僉知李尙度爲北評事
정조 14년 · 강
壯勇營進壯勇衛取才別單
정조 14년 · 목
別單閑良金載燈張湜李恒載柳葉箭邊五中安聖弼李宗植崔東植金相溫邊四中命竝直赴殿試
정조 14년 · 목
前一日三更三點具翼善冠袞龍袍乘輿出摛文院由端暉門降輿詣眞殿行禮如儀乘輿出端暉門由仁政門入協陽門還內
정조 14년 · 강
召見新榜生進于春塘臺
정조 14년 · 목
命進士徐俊輔生員李尙愚等謁聖後率榜下生進來待命京儒先爲進前諸道生進亦各分道生東進西次第進前命生進中七十以上人使院隸左右扶腋以進仍飭戶曹製玉圈給生員成爾潗等四人以侈聞喜之行仍問京儒生幾人各道儒生幾人承旨申耆以次仰秦訖仍退出
정조 14년 · 강
命今科放榜前許赴到記依相揖禮施行
정조 14년 · 강
兵曹判書金文淳疏辭本兵持平兪漢㝢疏陳父病乞遽幷賜例批
정조 14년 · 강
命湖南陸操依狀請停止
정조 14년 · 목
該監司尹蓍東狀啓以爲軍兵操鍊係是戎政不宜弛忽而第念本道未免穴農雲峯羅州珍島等邑被災偏甚惟彼失業之民擧皆編伍之類屢日裹糧策赴行陣實所矜憐羅州纔經東堂武試所貽弊不少又當操鍊則民邑俱困且聞兵使巡操之行當於今月念前離發至月旬間還營云雖以一道事勢言之數朔之內文武科水陸操次第竝設沿路廚傳之弊動至三朔軍民驅策之勞拖及冬寒其將奔走耗費日不暇給民情邑力不可無軫念之道今秋陸操姑爲停止未知何如敎曰依狀請施行事三懸鈴行會然則實錄奉安之行不必退期使之依初擇日下去
정조 14년 · 강
召見新榜進士徐俊輔等于重熙堂
정조 14년 · 목
予謂承旨尹行任曰今夜月色甚好生進中必有張樂遊街之人其中五六人使之入侍命留通化門錀注書徐有聞承命與進士徐俊輔徐潞修沈應奎李魯益生員徐任輔李存秀偕入進伏予曰爾等俱以妙齡得參慶科予庸嘉尙今夜月明欲令爾等試藝於殿庭爾等須各自作自書以備御考以誰是壯元郞爲詩題試之頒紙筆墨及蠟燭訖予曰夜氣乍涼應製諸生分處廊廡溫堗勿令催促俾得盡意構思也又命賜饌宣醞五更初捧券親考訖以次坼名予曰年少儒生俱能善詩善筆誠奇矣李存秀之文筆凡百勝於乃父徐俊輔之所作可謂實才然以若妙齡初會試揮場壯元不巳濫乎命行任書御評於各人試券曰爾等各袖此歸示爾等之父行任曰今此盛擧實是千古曠絕之事券頭御評尤是格外之恩孰不感祝而李存秀之所被榮寵尤出常格存秀北關到門之行試券必當奉往其父事當柢迎矣予曰諸生所作令內閣謄領誇獎也
정조 14년 · 강
命文科會試試官閣臣承旨禮堂幷擬文武試官望中應避至親懸註以入
정조 14년 · 목
敎曰試官望時任閣臣承旨禮曹堂上幷擬以入又敎曰監試官望未署經臺諫使之署前行公受由臺諫許遞前望單子入之待下批單子修整以入○敎曰此科初試入格人欲令咸觀會試卽同慶之一端監試則試官應避點下時未及聞知拆榜浚始令付式年大科會試則何必如是區豦乎文武所會試試官承牌中應避至親令政院原望筒懸註以入事分付
정조 14년 · 강
命儒生李寅爌等許付文科會試
정조 14년 · 목
敎曰湖南儒生李寅爌事終涉可矜節製被抄各道第二人以下許付監試會試則會試拆榜時因該曹之誤爲文移以致旣呼旋拔是豈渠罪乎肰會試見落卽渠不善作之故其在重科場之道雖不可無端許付小科至於翌日到記之高占而拔去誠如何入場不足爲罪拔去亦甚可矜到記榜拔去特爲分揀原榜付標依入格諸生例許付東堂會試事分付成均館○禮曹啓言卽接四館所所報則春到記入格幼學金孝秀殿講入格幼學李致祜丁載昱秋到記入格幼學安衡七俱是講經儒生兼爲製述云矣請從自願許付於文科會試允之
정조 14년 · 강
以李殷模爲執義鄭萬始爲司諫金孝建爲持平前望也
정조 14년 · 강
有政吏曹判書洪良浩參判洪秉纘參議曺允大進
정조 14년 · 목
以鄭東觀爲校理李晴爲副修撰具㢞爲知敦寧
정조 14년 · 강
遞在外及試所進去兵曹堂上以洪明浩爲參判柳文養爲參議洪義榮爲承旨前望也
정조 14년 · 강
飭實錄寶鑑奉安時毋敢貽弊
정조 14년 · 목
兵曹以實錄國朝寶鑑茂朱史閣奉安時挾輦等軍何以磨鍊啓敎以依奉化例爲之嚴飭各該道無敢一毫貽弊
정조 14년 · 강
重推慶尙右兵使吳載徽
정조 14년 · 목
忠淸監司鄭存中狀啓以爲卽接栗峯察訪金和鍾牒呈內晉州前營將金履煥遞歸時路文定式外卜馬一匹毒打驛吏威脅責立馱歸其賤春云金履煥之不有法禁威脅濫把極爲駭然其罪狀請令攸司御處敎曰驛馹濫騎法禁何如昨年水使帶裨事亦足知戢而幺麼營將如是犯禁甚至欲馱賤眷作弊如許道伯至有狀啓之擧而職是管下則不能檢飭之罪不可以事在他道置而勿論當該兵使從重推考仍令該曹嚴飭該道
정조 14년 · 강
平安監司沈頤之以罪人尹昌文刑放馳啓
정조 14년 · 목
狀啓以爲備局關內有前監司旣已身故尹昌文卽爲嚴刑放送事下敎矣罪人尹昌文嚴刑一次放送而昌文當納錢二萬八千九百七十兩內一萬七千七百六十六兩以雜費與馱價條已爲除減未捧錢爲三千一百十四兩實捧錢爲七千三百九十兩金南楚所納錢一千四百七十兩鄭海觀所納錢九百四十七兩合九千八百七兩捧留臣營以待廟堂稟處鐵山前前府使洪百游賣鄕錢五百四十兩龜城前前府使金衡柱賣鄕錢二百三十兩小米七十八石慈山前府使蔡緯夏賣鄕錢五百二十兩泰川前前縣監睦萬中賣鄕錢七百四十兩德川前前郡守申曮賣鄕錢二百五兩亦已準徵另飭各該邑守令納錢各入等招致官庭一一還給後鄕帖則竝爲燒火定州鄕錄時袖錢及禮錢當徵之數合爲七萬四千六百七十五兩內二萬二千七十七兩已爲消瀜指徵無處四千兩民庫舊債已爲充報則還徵無路一千五百三十九兩以難捧減除實捧爲四萬七千五十九兩嚴飭該牧當初納者等豦使之一體分俵渭原前郡守柳增萬貪贓錢四千三十六兩及信蔘價勤捧錢三百五十六兩柳孝民處準數徵捧下送本邑可以屬公者劃付民庫以補邑用可以給民者發遣幕屬與邑守眼同分給孝民則待其收敎有嚴刑定配之命而見今大霈無前編配空虛則此等宥旨前事宜不敢如例發配請令該曹稟處
정조 14년 · 강
詣璿源殿展拜設增廣文武科會試文所試官李秉模李獻慶趙尙鎭安廷鉉姜彛正金方行鄭東觀監試官鄭萬始張錫胤武一所試官李度默徐有大孫相龍魚錫齡李晉秀具絳監試官丁若鏞朴崙壽二所試官權欕李明運洪和輔韓致應金得海金鎭鼎監試官金孝建金履喬
정조 14년 · 강
遣承旨詣東南關王廟奉審摘奸
정조 14년 · 강
命南部奉事朴絅壽拿處
정조 14년 · 목
壯營啓言各軍門軍兵雖是法司凡有推治與囚禁先爲進來自是通行之例本營事體尤爲自別則南部官員之初不枚報直爲囚禁本營軍兵者萬萬駭妄當該官員請令該府拿問嚴處允之
정조 14년 · 강
命文試所易書書吏加數定送
정조 14년 · 목
試所啓言今此會試殿試在於今二十日則會試出榜不可遲延而禮曹節目中易書書吏只以三十人磨鍊計日分排實無趁限易書之勢請令該曹加數磨鍊以爲及期擧行之地敎以限五十人卽爲定送
정조 14년 · 목
實錄奉往時發兵符事煩稟故也
정조 14년 · 강
以柳文養爲承旨前望也
정조 14년 · 강
命西北襦衣察飭下送
정조 14년 · 목
備局以西北年例下送木綿去核與襦紙衣別定禁軍分送各該道啓敎以昨年申飭之後便有實效外邑庶知廟堂有紀綱有司堂上中戶判知悉各別察飭下送
정조 14년 · 강
遞掌令李儒修獻納尹序東
정조 14년 · 목
院啓中金思穆免爲庶人之命還寢事曾命剛去而儒修等又爲連啓不爲賜批使之退去而經宿臺廳終不出去命幷遞差
정조 14년 · 강
還給刑曹佐郞尹光垂改差草記
정조 14년 · 목
吏曹啓言刑曹佐郞尹光垂呈狀內素患痰癖之症實難供職云請改差敎以年少者豈有痰癖乎仕宦則自可行氣消滯此等草記豈可爲之乎還給
정조 14년 · 목
元榜入直赴人規矩貫革五矢百二十步一巡一中柳葉箭五矢百二十步一巡一中講書除吳子三技取一技○除初試禁衛軍規矩貫革五矢百二十步一巡二中柳葉箭五矢百二十步一巡二中鳥銃三柄一巡一中取一技○敎曰禁衛軍除初試之類依書下規矩明日會試一所先爲試取事分付
정조 14년 · 목
平安監司沈頤之以道內應資人後錄馳啓敎以口傳下批○林慶春等四人加設同知李壽根等九人加設僉知朴東采等二百三十一人單付同知崔興才等四百五十四人單付僉知○咸鏡監司李文源以道內應資人後錄馳啓敎以口傳下批○曺命德加設同知沈尙五等三人加設僉知吳益文等七十二人單付同知李先郁等二百四十人單付僉知○忠淸監司鄭存中以道內應資人後錄馳啓敎以口傳下批○宋純相加設同知玄命希等十五人單付同知
정조 14년 · 강
遞兵曹參判洪明浩以洪文泳代之前望也
정조 14년 · 목
因兵曹入直省記敎曰若無金履正則兵曹無入直之人乎不爲入直參判遞差前望單子入之待下批牌招察任前望以文泳批下
정조 14년 · 강
放南部奉事朴絅壽
정조 14년 · 강
武科一二所試官進榜目
정조 14년 · 목
一所閑良崔冑敎居首二所閑良金錫振居首
정조 14년 · 강
濟州牧使李鴻運以罪人放未放開錄馳啓
정조 14년 · 목
狀啓以爲臣敬奉敎書頒布三邑雜犯輕囚卽令疏放至於定配罪人俱是罪犯深重竝置仍秩孥籍逆賊緣坐罪人及爲奴婢罪人等依例竝不擧論未放秩禁府所管罪人旌義縣會遂貞喆大靜縣煥億刑曹所管罪人大靜縣範中未喜信圭濟州牧槮金復丈林鶴來金亮基敎曰旌義縣減死絕島定配罪人會遂減死安置罪人貞喆移配湖南他島大靜縣不限年定配罪人信圭移配道內稍近島事分付道臣
정조 14년 · 목
一二所武科覆試落榜閑良一百五十五人命待令于春塘臺竝試取閑良李光三等三十人入格命竝直赴殿試
정조 14년 · 강
命以明日行瑞蔥臺試射於蕩春臺
정조 14년 · 목
敎曰陵幸當於晦初間爲之其前連値殿試及科榜瑞蔥臺當於明日爲之處所以鍊戎臺爲之又敎曰明日瑞蔥臺試射擧動時服色依例爲之事分付又敎以明日擧動時留營留陣斥堠伏兵x置之又敎以訓局馬軍三哨步軍十哨御營廳騎士一番步軍三哨禁軍三番磨鍊又敎以蕩春臺試射時平倉分所又敎曰平倉分所地勢狹窄云以營中射亭爲分所事卽爲分付又敎曰隨駕百官紅天翼似難一齊準備堂下侍衛外東西班百官依郊館擧動例靑天翼事卽爲分付
정조 14년 · 강
命畿伯金憙越俸三等
정조 14년 · 목
敎曰畿伯行部陵幸前例不得自下徑發近年多因特敎勿拘發巡而雖以今年言之前伯之南道發巡亦因筵敎則今番西道奉審旣無筵敎又不狀請無端發巡不知去處未還營之前若有陵幸之命何以擧行乎藩臣事體自別豈敢如是妄錯乎畿營凡事無小無大以擅便爲能事者極爲痛駭京畿監司金憙爲先越俸三等明日瑞蔥臺畢試前如不待令當重繩監司則到任屬耳何以知之必是營屬慫慂之致首裨首校令兵判嚴棍取招後草記
정조 14년 · 강
命內局都提擧洪樂性守宮
정조 14년 · 목
樂性陳箚乞鮮內局之任因分內局提調望筒以韓光會批下敎曰與都提調守官而都提調箚子遣史官還傳後以已知卿難於騎馬有所周章安心入來守宮事傳諭以來
정조 14년 · 강
以李致中爲都總管新資也李儒敬李度默爲副總管金光默爲兵曹參判柳文養爲參知柳戇申耆爲承旨竝前望
정조 14년 · 목
懸頉總管許遞故也尋因李致中付軍銜單子敎曰都總管闕誤以副總管頒布當該承旨推考○兵曹參判洪文泳在外命改差前望入之以李度默批下承旨前望以金光默批下度默以未肅拜遞移除光默兵曹參判以柳戇代之
정조 14년 · 강
命待陵幸擇日發關補把驛馬
정조 14년 · 목
太僕啓言陵幸當於晦初間爲之事命下矣補把驛馬及今發關可無未及之慮今歲旣是同豐省弊莫若均定請勿論遠近道限七十匹分排知委敎以限來月初旬前後欲擇吉爲之驛馬待擇日發關
정조 14년 · 강
命參上宣傳官口傳差出
정조 14년 · 목
敎曰在外參上宣傳官改差令該曹口傳差出○因宣傳官差備單子敎曰以未瑩之新來南行爲招搖旗差備行首宣傳官處分次更爲修正以入
정조 14년 · 강
御蕩春臺行瑞蔥臺試射蕩春臺試所試官金文淳徐有大柳孝源曺允大田大偀徐榮輔射亭分所試官鄭昌順李漢豊沈煥之朴基正李晃膺
정조 14년 · 목
具戎服乘馬出協陽門敦化門至彰義宮前路下馬乘馬出彰義門至總戎廳下馬陞座兵曹判書金文淳總戎使李邦一以下至僧將以次參現命總戎把總尹彥喆沈公俊哨官柳台興等記過以軍禮失措故也宣傳官具紞等記過以擧行錯誤故也試官入庭行禮分所試射內乘別軍職壯勇營將官壯勇衛武藝廳駕前別抄駕後禁軍日傘道路事知交龍旗捧持都監前排招搖旗中月刀次知敎鍊官招搖旗帳幕次知敎鍊官各軍門招搖旗次知敎鍊官皆於帳殿試射善騎隊將官及善騎隊別隊將官及馬兵皆於射亭試射命僧將僧軍令管城將試射放施賞後草記又敎以日勢已晩未試人明日當於春塘臺追試以此分付乘便輿御射亭命侍衛諸臣各軍門隨駕將臣校卒及僧將僧軍宣饌鼓吹以樂之還御總戎廳增廣覆試試官李秉模等拆榜後來詣肅謝乘輿出營大門乘馬詣洗劍亭命壯勇營標下軍於川北邊截流而一字箚駐分川東西張鼓吹敬次先朝御製亭字韻七言絕句命頒示御製於左議政及守禦使別雲劍兵判閣臣承史俾趁回鑾前賡韻乘馬入彰義門至彰義宮前路下馬乘馬命諸承旨分詣藏譜閣宣禧宮奉審以來入敦化門至禁川橋命朝廷問安勿爲之由協陽門還內○試射別單內乘吳毅常柳葉箭貫一中邊二中陞敍別軍職鄭學耕邊二中弓箭一部李潤彬柳心源邊一中各弓一張○壯勇營哨官申義顯許鏛柳葉箭邊二中弓箭一部李馨秀貫一中朴應浩劉瓊金豦純邊一中各弓一張壯勇衛異在新貫二中邊二中邊將除授金履祐等二人邊三中各筒箇一部李宅淵貫二中半熱馬一匹陸致謙貫一中邊一中弓矢一部林百春等七人邊二中各弓箭一部金白麟貫一中張忠顯等十八人邊一中各弓一張○武藝廳金興奎等二人柳葉箭貫一中邊一中各弓矢一部崔有宗等六人邊二中各弓箭一部李希重等二人貫一中韓弼瑜等十七人邊一中各弓一張○龍虎營招搖旗次知敎鍊官韓仁喆總戎廳招搖旗次知敎鍊官具壽集道路事知徐敬一柳葉箭邊一中各弓一張交龍旗馬上奉持金廷郁貫一中邊一中弓矢一部步下奉持崔啓春等八人貫一中各弓一張○御營廳御前前排次知知穀官張泳柳葉箭邊二中弓箭一部中月刀次知旗牌官柳孝遠貫一中弓一張駕前別抄金鼎善貫二中邊一中加資鄭春曄貫一中邊二中直赴殿試金慶完貫一中邊一中弓矢一部李明洽等九人邊二中各弓箭一部辛聖恒等二人貫一中方處與等十五人邊一中各弓一張駕前別抄李明洽片箭貫一中邊一中李元翊邊二中各加資金慶完等二人邊一中各弓一張○駕後禁軍賈大潤柳葉箭邊三中筒箇一部韓聖欽貫一中邊一中弓矢一部高衡岳等三人邊二中各弓箭一部鄭弘燁等二人貫一中白文赫等十二人邊一中各弓一張李元喆等七人片箭邊一中各弓一張○禁衛營招搖旗次知敎鍊官任興秀柳葉箭貫一中邊二中直赴殿試帳幕次知敎鍊官皮聖麟邊二中弓箭一部○壯勇營善騎將姜世重柳葉箭邊一中弓一張善騎隊鄭德基貫一中邊二中直赴殿試金景輝邊三中筒箇一部嚴世福貫一中邊一中弓矢一部金成謙等二人邊二中弓箭一部金永奎等五人貫一中全承任等二十六人邊一中各弓一張鄭德奎片箭貫一中表泰震等三人邊一中各弓一張○別隊將官李仁默柳葉箭邊一中弓一張別隊馬兵張潤鳳貫一中邊二中直赴殿試朴重儉邊三中筒箇一部宋度謙等二人貫一中邊一中各弓矢一部全花松等三人邊二中各弓箭一部徐鍾翼貫一中田春大等二十七人邊一中各弓一張宋度謙等三人片箭貫一中金世禧等七人邊一中各弓一張
정조 14년 · 강
文科覆試試官進榜目
정조 14년 · 강
汰承傳宣傳官具紞李檍李周鳳吳應常
정조 14년 · 목
敎曰擧行不但事事駭然還宮已久更鼓已下之後總戎廳鮮嚴今始提稟承傳宣傳官一竝汰去
정조 14년 · 강
命以明日試三營帳幕軍於北營
정조 14년 · 목
敎曰明日北營分所試官御將總戎使與兵曹入直郞廳進去三營帳幕軍未試之類試放以來承旨同副承旨進去
정조 14년 · 강
罷海州判官李恒演康翎縣監朴道翔
정조 14년 · 목
黃海監司李時秀狀啓以爲海州判官李恒演馳報內釜浦陸島間洋中唐船爲逆風所阻康翎縣將校來言唐船猝然擧碇直向外洋其間委折發問於該縣鄕色將校等處則以爲唐船泊於大洋逆風連吹渠等船不得下碇以葛索繫於彼船而渠等亦登彼船畵夜守直東南風吹彼人猝然齊起啁哳叫呼收拾機械故渠等欲爲挽止則彼人等扶執渠等缷置渠船仍割繫索擧碇直向南海外洋疾如流矢勢無奈何而船上人爲十四名服色皆着黑斗里莫頭髮皆剃而俱有好勝赤一條皆着兜子船中只有水甕柴木各置糙米所盛樍子船樣與我國獨竹船髣髴而帆竹前後短中竹稍長云康翎縣監朴道翔馳報內本縣座首至唐船所泊處問那裏來彼人書一片唐紙曰中華國江南蘇州府崇明縣人氏九月初八日往關東裝元豆一路遇西北風到此請問貴處是何所在傳書如何答云朝鮮國黃海道海州地此去蘇州府雖不遠旣是大國地界傳書無路矣仍問姓名誰某答曰船主姓朱廷揚舵工姓吳公益執筆姓程懷瑾船上共十四人名不細載云不意十五日夜東南風忽起唐船擧帆直走南海縣監病勢危篤未能馳進云異國船隻來到我境已至兩宿一不問情任其自還萬萬驚駭朴道翔雖有實病只送鄕所已涉慢忽李恒演終日待候於岸上不卽發船亦極稽緩兩邑將校不善守直致此徑還者俱極駭肰幷爲罷黜其罪狀請令收司稟處水使尹範行亦難免慢忽其罪狀請令廟堂稟處臣營譯學高師信水營譯學金宏夏亦爲罷黜捉來嚴棍計料
정조 14년 · 강
判下上言十二度于各該司
정조 14년 · 목
洪川幼學崔聖濟上言以爲今番邦慶後士庶年八十以上有加資之命故本府修成册報營及加資下送之時臣祖震台年踰八十獨未得參乞蒙雨露之澤春川業武崔天得上言以爲今番邦慶後本府以應資人修成册上送臣父宗奉年滿八十一入其中營裨來到謂其過多而拔之乞蒙特降一資竝敎以簡抄之過至於勒拔道伯事誠過矣不待渠言觀於道伯狀本已料之加資卽爲下批春川幼學李鋏上言以爲今番邦慶後加資下送之後臣父姓名不在其中臣父年旣九十前已加資而今未蒙息不勝至冤敎以歲抄則爲之今番則不爲豈有如許事理抄報地方官推考加資卽爲下批春川幼學金雲上言以爲今番邦慶後自本府以應資人修成册上使臣父史庫參奉碩徵年滿八十八其中意外營裨來到抄拔不勝至冤乞降一資春川良人崔㗡奉上言以爲今番邦慶後本府以應資人修成册上使臣父介▣年滿八十入其中意外營裨抄拔之不勝至冤乞降一資竝敎以簡抄之過至於勒拔道伯事誠過矣不待渠言觀於該道啓本已料之依願施行春川幼學柳明漸上言以爲臣父幼學衆星今年八十一幸際聖朝頒慶之日丕擬加資之典不意以帳籍違格至於拔去乞蒙天恩敎以令京兆詳考帳籍草記春川幼學李鉉鼎上言以爲今番邦慶後老人加資時臣父將仕卽聖龍年滿八十而見漏乞降一資光陽幼學李慶元上言以爲今番大慶後老人加資時臣父幼學聖瑞年八十六而見漏乞蒙加資之典淳昌幼學李性心上言以爲今番邦慶後老人加資時臣父嘉善宇東年九十七而見漏乞蒙天恩西部金順伊上言以爲臣本以水原人今年八十九歲而無子孫室家戶籍不能現納獨漏於今番恩典乞下加資之命幷敎以依願施行德山幼學孟來遠上言以爲先大王朝壬辰九月二十日庭試二十人中以鄕儒無一見參二十一日後庭試設行而在京而有鄕籍在鄕而有京第者及在鄕而雖無京第時官人之子竝勿冒赴事下敎而臣父意大三條無一犯故赴擧而得參榜矣及折榜之際下敎曰意大必也孟萬澤之孫旣有齋洞京第則焉敢冒赴拔去臣父旣非萬澤之直孫又無京第而世居德山則至於見拔擧世稱冤至癸巳正月初八日故相臣李思觀秦曰孟意大果非萬澤之直孫世居德山久矣而混入於拔去誠冤云云上曰今聞相秦不過其族亦原鄕云特爲勿拔爲敎臣父伏蒙勿拔之命而名在賜第人之上則自當與賜第人同赴殿試而伊時該曹以爲上敎無直赴殿試之命云而持延不稟拖至三月臣之族叔至大以新恩入侍上曰頃以庭試事有所云云於汝爲誰至大對曰臣之六寸弟矣上更下赴會之命仍不得直赴殿試臣父竟作九泉之飮恨當此邦慶罕古無物不遂之辰曠絕之恩至及白骨不害爲朝家一視之澤乞蒙聖慈敎以令該曹詳考草記中部良人韓廷壽上言以爲臣父尙弘已未入屬禁衛軍伍戊子登科庚寅得差禁軍從軍已踰五十年矣今年七十一歲乞蒙加資敎以令該曹詳考草記
정조 14년 · 강
召見輪對官于春塘臺
정조 14년 · 목
承旨申耆啓言禁府都事沈鳳錫以禁亂官來待而混同進伏於輪對官入侍之列請推考從之
정조 14년 · 강
正言崔守忱啓請執義李思祚等出仕從之
정조 14년 · 강
重推訓鍊大將徐有大禁衛大將金持默
정조 14년 · 목
兵曹啓言今日弘化門銅龍門入直軍兵不爲請出標信徑先移直臣之矇未覺察不勝惶恐而其在嚴師律之道不可置而不論請當該兩營大將從重推考允之
정조 14년 · 강
命宣傳官李榮大禁推分揀他歧相換
정조 14년 · 목
敎曰奉化太白山城史庫年久滲漏每請修補而爲軫民弊姑且靳許矣今夏雨水有傾頹處又欲待秋事就緖後下送今幸年穀稍熟因此思之先朝實錄之尙未奉安事體亦甚未安今年則修改奉安決不可遲緩初則待科榜行圈今日問于該曹今朔內下去肰後可以擧行云肰則不可遲待榜出翰林圈點今日爲之完圈後卽當召試以此分付仍令該曹知委該道實錄奉安行除民弊一款年前下敎不啻屢次一遵飭敎無敢違越事申加嚴飭茂朱赤裳山城所藏實錄姑未奉安云此亦今年奉安事分付○敎曰翰圈有命而無行公翰林則例以別兼春秋差出擧行而在京者不但無以備三員以都堂會圈爲之事令本館知悉○敎曰春秋館堂上中奉命出疆被論人許遞令該曹口傳差出待下批牌招察任
정조 14년 · 강
以李▣爲知春秋嚴思晩爲同春秋尹秀東爲公州判官洪大應爲鎭川縣監口傳也
정조 14년 · 강
禮曹以陳試人許赴慶科啓
정조 14년 · 목
該曹啓言己酉二月因備局節目毋論大小科陳試許赴人具由草記事定式矣幼學金鳴集等二十九人俱以應頉陳試矣昨年本曹草記中大臣收議雖有祖父母未葬者外幷令勿許陳試之語旣無定式受敎遭艱朞服未葬人父子俱參人竝許陳試法典所載故凡係朞服父子俱參陳試人一倂許赴於今番慶科增廣監試覆試允之